Vauhtiajot nosti Matintuvan piikkipaikalle 

Vain muutaman kymmenyksen tähden...

Seinäjoen Vauhtiajoista on lyhyen historiansa aikana kasvanut kotimaan rata-autoilun kauden ykköstapahtuma. Neljättä kertaa nykymuotoisena ajetut Vauhtiajot houkutteli heinäkuun viimeisenä viikonloppuna Seinäjoelle liki 47 000 autourheilun ja rokin vankkumatonta kannattajaa. Kapernaumin teollisuusalueelle rakennettu katuverkko toimii moottoriurheilun ehdoilla vuosi vuodelta yhä paremmin.
Mitä Vauhtiajot olisi ilman Legends-luokkaa? Eipä paljon mitään. Kun 2000-luvun Vauhtiajot kurvattiin ensimmäisen kerran neljä vuotta sitten, viikonlopun suurin ja värikkäin luokka oli Legendsit. Sama tahti on jatkunut koko Vauhtiajojen historian ajan, mitä nyt vuosi sitten länsinaapurit kävivät vähän Camaroilla pullistelemassa. Eivät kuitenkaan määrällisesti pärjänneet Suomen suurimmalle rataluokalle Legendseille.
Tänä vuonna Camaroita ei Kapernaumin radalla näkynyt. Amerikkalaisten autojen viihteestä vastasivat yksin Legendsit – ja se viihde oli parasta mitä Vauhtiajot yleisölle tarjosi.

Vauhtiajojen viikonlopun epäonnisin kuljettaja oli Markku ”Make” Parkkari. Mies uhkui menohaluja, kun Kemorassa tuhoutuneen koneen tilalla lauloi uusi mylly. Parkkarin viikonlopun kisailut loppuivat kuitenkin jo vapaisiin harjoituksiin. Pirssi lipsahti betonikaiteeseen sen verran pahasti, että edes raudantaivutuksen mestarina tunnettu Parkkari ei innostunut sepittämään laitetta kisakuntoon varikko-olosuhteissa.

Lauantain aika-ajoissa kotiradallaan kisannut Petri Ylinen selätti ennakkosuosikin paineet nappaamalla paalupaikan 0,04 sekunnin erolla myös kotikylässään kilpailevaan Ossi Kumpulaan. Ylisen paalupaikka oli samalla mekaanikkojen työvoitto. Entisen Jari Nurmiselta liisatun ja jo hengettömäksi käyneen auton tilalle oli lyhyessä ajassa niputettu uusi ja terhakas kisalaite. Aika-ajon kolmanneksi ylsi vain NEZ-pisteitä Seinäjoelta hakenut Jussi Rasku. Kärkipään suurin yllättäjä taisi olla Viron Madis Kasemets, joka tunki itsensä kuudenneksi.
Neljätoista nopeinta selvitti tiensä suoraan A-finaaliin ja viimeisen paikan lunasti Jenni Krohn.
Listan häntäpäästä löytyi yllättäviä nimiä kun kolme viimeistä olivat; Sami Erkkilä, Anssi Kumpula ja Jarmo Hirvelä. Näille kuljettajille, kuten myös Tuomas Hautaluomalle oli lätkäisty 10 sekunnin aikasakko ”aurauskeppeihin” osumisista.

Kilvanajot aloitettiin B-finaalilla, josta 12 nopeinta lunasti paikkansa A-finaaliin. Paalupaikalta startannut Juha Haarahiltunen piti piikkipaikkansa ja kurvasi ruutulipulle vajaan kaksi sekuntia ennen toisesta ruudusta startannutta Markku Heinosta. Vielä kolmannestakin ruudusta startannut Anssi-Jukka Kasi säilytti sijoituksensa pidellen takanaan neljänneksi ehtineen Matti Räikkösen. Ruudusta 21 startannut Sami Erkkilä teki kovan nousun kivuten viidenneksi.
Lähdön keskeyttäjiä olivat Anssi Kumpula, Jani Autio, Kai Koski, Sakari Nieminen ja Johan Ahokas. Myös Alle Enin matka katkesi ennen aikojaan koneongelmiin.
Tässä kohtaa voi kai todeta, että kilpailun järjestäjällä oli ilmeisesti muistissa Legendsien parin vuoden takainen kisa, jossa vielä pitkään kilpailun jälkeen ihmeteltiin millä kierroksella kuskit liputettiin maaliin. Nyt alun perin kymmenen kierroksen kisassa ajettiin ”varmuuden vuoksi” 11 kierrosta.

A-finaalissa oli sama tahti kuin B-finaalissa, sillä ykkös- ja kakkosruuduista startanneet Petri Ylinen ja Ossi Kumpula eivät luopuneet paikoistaan kilpailun aikana. Paalulta startannut Ylinen joutui kuitenkin vääntämään hikiset 15 kierrosta, sillä Kumpula ei antanut hetkenkään rauhaa Yliselle. Vielä maalisuoralla Kumpula hyökkäsi, mutta Ylinen pelastui voittajaksi 0,05 sekunnin erolla ennen Kumpulaa.
Jussi Rasku oli pitkään kolmantena, mutta kisan loppupuolella Rasku jätti oven auki ja Petri Lappalainen rokotti heti ja nappasi kolmannen tilan. Rory Penttinen ja Madis Kasemets ehtivät vielä ruutulipulle ennen kuudenneksi pudonnutta Raskua, joka viimeisissä kurveissa sai tiukkaan tuntumaan yllättävän varovaisesti edenneen Pasi Matintuvan.
Sami Erkkilä teki jälleen täyden päivätyön. Nokialainen lähti matkaan ruudusta 19 ja oli ruutulipulla kahdeksantena. Sijoitus olisi voinut olla vieläkin korkeammalla, mutta Erkkilän vauhtia viimeisillä kierroksilla hillitsi koneen käyntiongelmat. Kympin sakkiin ajoivat vielä Pekka Lehtola ja Jere Rantaniemi.
Jouni Kuivalan matka katkesi heti ensimmäisellä kierroksella. Myöhemmin Petri Oksasen ja Kai Pohjasmäen vääntö päättyi lähtösuoralle tullessa ja miehet kynsivät piennarta. Takaa tullut Juha Haarahiltunen väisti sladittelut, kurvasi radan vastakkaiselle puolelle ja vei mennessään puhelinyhtiön kytkinkaapin. Koko kolmikko joutui jättämään kekkerit kesken.

Sunnuntain B-finaalin lähdettiin sadepilvien uhmatessa rata-aluetta. Legendsit olivat Vauhtiajoissa kuitenkin Esterin suosiossa, sillä lauantain tapaan legendat saivat kisata poutakelissä.
Kisaan lähdettiin lauantain kisan kierrosaikojen perusteella ja lauantaina 15:nneksi ajanut A-J Kasi starttasi paalulta. Kasi pisti menoksi heti alusta alkaen ja vaasalainen venytti tasaisesti eroa muihin koko kymmenen kierroksen ajan. Lipulla eroa toiseksi nousseeseen Anssi Kumpulaan oli 4,8 sekuntia. Kumpula teki hyvän nousun kuudennesta lähtöruudusta. Kolmanneksi kesti toisesta ruudusta startannut Markku Heinonen. Seuraava kolmikko Jenni Krohn, Petri Oksanen ja Matti Räikkönen ajoivat 0,7 sekunnin sisään sijoille 4-6. Kympin klubiin mahtuivat vielä Alle En, Niilo Vanhala, Kim Peltonen ja Marko Kitinoja.
Tässä erässä matkalle jäivät Kai Pohjasmäki, Kai Koski ja Johan Ahokas.

Viikonlopun viimeistelevästä A-finaalista odotettiin kuumaakin kuumempaa kisaa, eikä niissä odotuksissa tarvinnut pettyä. Sami Erkkilä oli lauantain finaalin kovan takaa-ajon tuoksinassa repäissyt paalupaikkaan oikeuttavan ajan. Vierelleen Erkkilä sai lauantain kisan kakkosen, Ossi Kumpulan. Seuraava pari oli Pasi Matintupa ja Petri Lappalainen. Kolmannen parin muodostivat Rory Penttinen ja lauantain kisan voittaja Petri Ylinen oli yllättäen vasta kuudennessa ruudussa.
Sami Erkkilä hoiteli startin nimiinsä samaan aikaan kun Rory Penttinen hyökkäsi viitosruudusta toiseksi. Kakkosruudusta startanneen Ossi Kumpulan matka katkesi alkutaipaleelle. Ensimmäisillä kierroksilla Erkkilä ehti vetää pienen kaulan Penttiseen ja häntä tiukasti ahdistelleeseen Pasi Matintupaan. Penttisellä alkoivat kuitenkin ongelmat kun auton jarrut häipyivät omille teilleen. Ensin ohi meni Petri Lappalainen ja vähän myöhemmin vielä Petri Ylinen.

Penttisen pudottua Matintupa nousi Erkkilän takapuskurin tuntumaan ja lopulta alajärveläinen löysi paikan ohitukseen. Viimeisellä kierroksella kärkikolmikko Matintupa, Erkkilä ja Lappalainen olivat kuin yhtä puuta. Sitä ne olivat vielä ruutulipullakin järjestyksen säilyessä samana. Eroa voittaja Matintuvan ja kolmanneksi kurvanneen Lappalaisen välillä oli vain 0,3 sekuntia ja siihen väliin mahtui myös Erkkilä. Siinä miehet todistivat, että legendoilla ajetaan kilpaa vain muutaman kymmenyksen tähden…
Voittoon päästellyt Matintupa laittoi edellisen päivän mitalittoman sijoituksen huonon aika-ajon piikkiin. Nyt Trophy-sarjan kärkeen noussut alajärveläinen virnisti leveät hymyt.
-Pari kierrosta ennen kisan loppua pääsin hyvin Erkkilän imuun. Siitä vain oli pakko runtata ohi. Sen jälkeen oli kyllä vaikeaa pitää Erkkilä takana. Viimeisessä kurvissa oli niin tiukkaa, että Erkkilä osui takakonttiin, kertasi Matintupa.
Kisojen kuuluttajan ylisanoihin inspiroinut Sami Erkkilä ei vaikuttanut pettyneeltä kakkostilaansa.
-Tein yhden lukkojarrutuksen ja siinä vaiheessa Pasi pääsi aivan imuun. Shikaanin jälkeen Pasilla kesti vauhtia paremmin ja siinä Pasi sitten meni ohi. Viimeisellä kierroksella olisi ollut mahdollisuus yrittää ohi, mutta Lappalainen oli takana niin lähellä, ettei ollut mitään syytä tehdä kolmen sumaa, Erkkilä valaisi.
Kolmanneksi kurvannut Lappalainen oli myös tyytyväinen viikonlopun antiin.
-Hyvä viikonloppu, vaikka voittoa ei tullutkaan. Odotan innolla loppukauden kilpailuja. Ne ajetaan oikeilla moottoriradoilla ja ne sopivat minulle paremmin kuin katurata. Varsinkin Ahvenistolla uskon mahdollisuuksiini, enkä kyllä vierasta Alastaroa enkä Jurvankaan rataa.

Kärkikolmikon takana oli pieni hajurako ennen kuin Ylinen toi mustanpuhuvan laitteensa maaliviivalle neljäntenä. Sitten oli taas ajatustauko, ennen kuin seuraava kolmikko iski kalkkiviivoille 0,2 sekunnin sisällä. Rory Penttinen taiteili jarruttomalla autollaan viidenneksi ennen Jari Karvolaa ja Jussi Raskua. Anssi Kumpula, Madis Kasemets ja Juha Haarahiltunen ehtivät vielä kympin joukkoon. Lähdön Trophy-pisteissä kympin joukkoon mahtuivat kuitenkin vielä Jarmo Hirvelä, Jere Rantaniemi (rasitteena 10 sek. sakko) ja A-J Kasi, sillä Karvola ajaa yksittäisten kisojen palkinnoista ja Raskulle sekä Kasemetsille oli tarjolla vain NEZ-pinnoja.
Erän keskeyttäjiä oli alussa hyvin kärjen mukana roikkunut, mutta auton perärikon kärsinyt Pekka Lehtola, sekä Ossi Kumpula ja Petri Kokko.

Legends Trophy -sarjan pistekärkeen nousi Pasi Matintupa 757 pisteellä. Rory Penttinen on toisena 749 pinnalla. Sitten on reilumpi piste-ero kun Sami Erkkilä tulee kolmantena 701 pinnalla ja Vauhtiajoissa ”ryhdistäytynyt” Petri Ylinen on kasannut 695 pinnaa. Vielä neljättä paikkaa 646 pinnalla pitävä Jarmo Hirvelä on ajanut pisteille kaikissa osakilpailuissa. Sen jälkeen Jere Rantaniemestä alkaen on niitä kuljettajia joiden saldoissa on mukana pisteettömiä startteja.
Jenni Krohn puolustaa naiskuljettajien mainetta hienosti sarjan kahdeksannella sijallaan. Vauhtiajoissa Matti Räikkönen oli niskan päällä Seppo Kovalaiseen nähden. Formulaisien sijoitukset Trophy-sarjassa ovat nyt 10. ja 13. Räikkösen eduksi.

Seuraavan kerran Legendsit esiintyvät Trophy-sarjan pistejahdissa Hämeenlinnan Ahvenistolla radan 40-vuotis kilpailussa elokuun 25.-26. päivinä.